ธปท.เผยทุนสำรองประเทศลด500ล้านดอลลาร์
ธปท.เผยทุนสำรองประเทศลด 500 ล้านเหรียญสหรัฐ อยู่ที่ระดับ 1.796 แสนล้านเหรียญสหรัฐ
14 ต.ค. 2554

ธปท.เผยทุนสำรองประเทศลด 500 ล้านเหรียญสหรัฐ อยู่ที่ระดับ 1.796 แสนล้านเหรียญสหรัฐ 
ธนาคารแห่งประเทศไทย(ธปท.) รายงานฐานะเงินสำรองระหว่างประเทศ ณ วันที่ 7 ต.ค. 2554 อยู่ที่ระดับ 1.796 แสนล้านเหรียญสหรัฐ หรือประมาณ 5.556 ล้านล้านบาท ลดลง 500 ล้านเหรียญสหรัฐ หรือประมาณ 1.55 หมื่นล้านบาท หากคิดอัตราแลกเปลี่ยนที่ระดับ 31 บาทต่อเหรียญสหรัฐ จากสัปดาห์ก่อนหน้าอยู่ที่ระดับ 1.801 แสนล้านเหรียญสหรัฐ หรือประมาณ 5.611 ล้านล้านบาท 
ด้านฐานะซื้อเงินตราต่างประเทศล่วงหน้าสุทธิอยู่ที่ระดับ 2.78 หมื่นล้านเหรียญสหรัฐ เพิ่มขึ้น 500 ล้านเหรียญสหรัฐ จากสัปดาห์ก่อนที่ระดับ 2.73 หมื่นล้านเหรียญสหรัฐ ส่งผลให้ทุนสำรองระหว่างประเทศสุทธิ ซึ่งรวมทุนสำรองฯและฐานะการซื้อเงินตราต่างประเทศล่วงหน้าด้วยอยู่ที่ระดับ 2.074 แสนล้านเหรียญสหรัฐ 
ทั้งนี้ สาเหตุที่ทุนสำรองฯลดลงต่อเนื่องน่าจะเป็นผลมาจากการตีราคาในมูลค่าสินทรัพย์ลดลง เมื่ออยู่ในรูปเงินเหรียญสหรัฐ และส่วนหนึ่งเป็นผลจากรายได้เงินตราต่างประเทศในภาคส่งออกลดลง สะท้อนจากการเกินดุลการค้าลดลง